Illum l-ambaxxaturi tal-istati membri għall-UE qablu dwar il-mandat tal-Kunsill għal negozjati mal-Parlament Ewropew dwar l-emendi proposti għar-regolament dwar l-indiċijiet użati bħala parametri referenzjarji fi strumenti finanzjarji u kuntratti finanzjarji jew biex titkejjel il-prestazzjoni ta' fondi ta' investiment (ir-Regolament dwar il-Parametri Referenzjarji). Il-parametri referenzjarji finanzjarji huma indiċijiet li fuq referenza tagħhom jiġu stabbiliti l-ammonti pagabbli fil-kuntest ta' strumenti finanzjarji jew kuntratti finanzjarji jew il-valur ta' ċerti strumenti finanzjarji. Il-Kummissjoni pproponiet li temenda r-regoli tal-UE dwar il-parametri referenzjarji finanzjarji f'Lulju fl-isfond tat-tranżizzjoni għal rati ta' referenza ġodda fis-swieq kapitali ewlenin, u b'mod partikolari tneħħija gradwali mistennija tal-London Inter-Bank Offered Rate (LIBOR) sa tmiem l-2021. Ir-Regolament dwar il-Parametri Referenzjarji bħalissa ma jindirizzax il-possibbiltà ta' waqfien ta' parametru referenzjarju kritiku. L-għan tal-emendi huwa li jinħoloq qafas li jippermetti li tiġi stabbilita rata ta' sostituzzjoni statutorja sa dak iż-żmien meta ma jibqax jintuża parametru referenzjarju sistemikament importanti bħal LIBOR. Dan ser inaqqas l-inċertezza legali rigward il-kuntratti antiki u jevita r-riskji għall-istabbiltà finanzjarja. Ir-regoli l-ġodda jagħtu lill-Kummissjoni s-setgħa li tagħżel rata statutorja ta' sostituzzjoni biex tieħu post ir-referenzi kollha għal parametru referenzjarju li l-waqfien tiegħu jirriżulta fi tfixkil sinifikanti għall-funzjonament tas-swieq finanzjarji fl-UE. Meta tagħżel rata statutorja ta' sostituzzjoni, il-Kummissjoni jkollha tqis ir-rakkomandazzjonijiet magħmula minn gruppi ta' ħidma li jiffukaw fuq ir-rati ta' sostituzzjoni. Barra minn hekk, ir-regoli l-ġodda jiżguraw li l-utenti tal-parametri referenzjarji tal-UE jistgħu għalissa jkomplu jiddependu fuq rati tal-kambju spot ta' pajjiżi terzi biex jiħħeġġjaw ir-riskju tar-rata tal-kambju. Fil-mandat ta' negozjar tiegħu, il-Kunsill huwa tal-fehma li s-setgħat tal-Kummissjoni għandhom japplikaw għal firxa usa', meta mqabbel ma' dak propost mill-Kummissjoni, ta' kuntratti u strumenti finanzjarji li jagħmlu referenza għal parametru referenzjarju. Il-kamp ta' applikazzjoni estiż jinkludi kemm kuntratti kif ukoll strumenti finanzjarji li huma soġġetti għal-liġi ta' stat membru tal-UE u ċerti kuntratti tal-liġi ta' pajjiżi terzi. Il-Kunsill jipprevedi wkoll is-sostituzzjoni statutorja possibbli ta' parametri referenzjarji li għandhom dispożizzjoni ta' riżerva għall-waqfien ta' parametru referenzjarju, iżda fejn l-applikazzjoni ta' dik il-klawżola tipperikola l-istabbiltà finanzjarja u tfixkel is-suq fi stat membru. Fl-aħħar nett, il-Kunsill huwa tal-fehma li r-regoli attwali li jippermettu lill-entitajiet taħt superviżjoni tal-UE jagħmlu użu minn parametri referenzjarji ta' pajjiżi terzi għandhom ikomplu japplikaw sal-aħħar tal-2025 u mhux sal-2021, u b'hekk jippermettu tranżizzjoni bla xkiel għal lista ta' parametri referenzjarji eżentati li għandha titfassal mill-Kummissjoni. Il-passi li jmiss Fuq il-bażi ta' dan il-mandat ta' negozjar, il-presidenza ser tibda negozjati mal-Parlament Ewropew hekk kif il-Parlament ikun adotta l-pożizzjoni tiegħu. Emendi għar-Regolament dwar il-Parametri Referenzjarji - pożizzjoni tal-Kunsill